КхъуэIуфэ Хьэчим Хьэбас и къуэр
Къэбэрдей-Балъкъэрым и щэнхабзэм хэщIыныгъэшхуэ игъуэтащ — илъэс 80-м иту дунейм ехыжащ тхакIуэ-публицист, документальнэ прозэм и лъабжьэр зыгъэтIылъахэм ящыщ зы, Урысей Федерацэм и ТхакIуэхэмрэ Журналистхэмрэ я зэгухьэныгъэхэм хэта, Урысей Федерацэм щэнхабзэмкIэ щIыхь зиIэ и лэжьакIуэ КхъуэIуфэ Хьэчим Хьэбас и къуэр.
КхъуэIуфэ Хьэчим КъБАССР-м хыхьэ Къызбрун Ещанэ къуажэм 1940 гъэм мазаем и 10-м къыщалъхуащ. Къэбэрдей-Балъкъэр къэрал университетым и тхыдэ-филологие факультетыр «Филолог — литературэ лэжьакIуэ» IэщIагъэр иIэу къиуха нэужь 1964 гъэм къыщыщIэдзауэ ар «Коммунист» Бахъсэн щIыналъэ газетым и редакцэм жэуап зыхь и секретару щытащ. ИужькIэ «Советская молодежь» республикэ газетым и литературэ лэжьакIуэу, къудамэм и унафэщIу щытащ, КъБАССР-м и Министрхэм я Советым Телевиденэмрэ радиовещанэмкIэ и комитетым и редактор нэхъыжь, «Блокнот агитатора» журналым и редакцэм и литературэ лэжьакIуэ къулыкъухэм пэрытащ.
1977 гъэм къыщыщIэдзауэ 1980 гъэ пщIондэ ар лэжьащ Хамэ къэралхэм щыпсэу ди хэкуэгъухэм щэнхабзэ пыщIэныгъэхэр яхудиIэнымкIэ совет зэгухьэныгъэм («Хэку» зэгухьэныгъэ) жэуап зыхь и секретару.
1982 гъэм къыщыщIэдзауэ абы иунэтIащ КПСС-м и Къэбэрдей-Балъкъэр обкомым печатымкIэ, телевиденэмрэ радиомкIэ и къудамэм и лэжьыгъэр. 1986 гъэм ар ягъэуващ КъБАССР-м Телевиденэмрэ радиомкIэ и къэрал комитетым и унафэщIу.
1992 гъэм къыщыщIэдзауэ 1998 гъэ пщIондэ Хьэчим «Адыгэ псалъэ» газетым и редактор нэхъыщхьэм и къуэдзэу щытащ.
Хьэчим Хьэбас и къуэр цIыхубэ депутатхэм я Налшык къалэ Советым и депутату хахащ, КПСС-м и Къэбэрдей-Балъкъэр обкомым, Урысейм и ТхакIуэхэм я зэгухьэныгъэм и правленэм, КъБР-м и Жылагъуэ палатэм ЩэнхабзэмкIэ, цIыхубэ хъыбарегъащIэ IуэхущIапIэхэмрэ жылагъуэ зэгухьэныгъэхэмкIэ и комиссэм хэтащ. 2015 гъэ пщIондэ ар КъБР-м и ТхакIуэхэм я зэгухьэныгъэм и правленэм и унафэщIу щытащ.
Абы и лэжьыгъэфIым папщIэ къыхуагъэфэщащ Къэбэрдей-Балъкъэр Республикэм, Къэбэрдей-Балъкъэр Республикэм и Парламентым я ЩIыхь тхылъхэр, КъБАССР-м и Со-вет Нэхъыщхьэм и Президиумым и ЩIыхь тхылъыр, Къэбэрдей-Балъкъэр Республикэм и Президентым и ФIыщIэ тхылъыр.
КхъуэIуфэ Хьэчим Хьэбас и къуэм и фэеплъ нэхур сыт щыгъуи ди гум илъынщ.
КъБР-м ЩэнхабзэмкIэ и министерствэр
«КъБР-Медиа» къэралкIэзонэIуэхущIапIэр
КъБР-м и ТхакIуэхэм я зэгухьэныгъэр
КъБР-м и Журналистхэм я зэгухьэныгъэр
Къэбэрдей-Балъкъэр Республикэм ЩэнхабзэмкIэ и министерствэм, «КъБР-Медиа» ГКУ-м, КъБР-м и ТхакIуэхэм, Журналистхэм я зэгухьэныгъэхэм, «Къэбэрдей-Балъкъэр» ВТК-м, «Адыгэ псалъэ», «Кабардино-Балкарская правда», «Заман», «Горянка», «Советская молодежь» газетхэм, «Литературная Кабардино-Балкария», «Iуащхьэмахуэ», «Минги Тау», «Солнышко», «Нур», «Нюр» журналхэм, «Налшык» ОРТК-м, ВГТРК-м и «Къэбэрдей-Балъкъэр» ГТРК-м, «Къэбэрдей-Балъкъэр» республикэ хъыбарегъащIэ агентствэм, «Эльбрус» тхылъ тедз14апIэм, «Тетраграф» ООО-м я лэжьакIуэхэм гущIыхьэ ящыхъуащ КхъуэIуфэ Хьэчим Хьэбас и къуэр дунейм зэрехыжар икIи абы и Iыхьлыхэмрэ и благъэхэмрэ яхуогузавэ.
